આ પ્રસંગે વિધાનસભાના અધ્યક્ષ રાજેન્દ્ર ત્રિવેદીએ ગાયકવાડ સરકારની દૂરંદેશી, પાટણના સહસ્ત્રલીંગ તળાવ, ભગવાન મહાવીર સ્વામી અને ભાગવતમાં પાણી માટે કરવામાં આવેલી વાતોને વાગોળી પાણીની મહત્તા સમજાવી પાણીનો બગાડ ન થાય તે માટે સંકલ્પબદ્ધ થવાનું કહ્યું હતું. તથા તળાવના કિનારે અને ગામમાં મોટા પ્રમાણમાં દરેક વ્યક્તિને વ્યક્તિદીઠ પાંચ-પાંચ વૃક્ષોનું વાવેતર કરવા સંકલ્પબદ્ધ થવાની હાંકલ કરી હતી. ઝારોલા ગામના તળાવને ઊંડુ કરવાના કાર્યમાં સહયોગ આપનાર તમામને વંદન કર્યા હતા. સુજલામ સુફલામ જળસંચય અભિયાનમાં કેટલાંક લોકો ભ્રષ્ટાચારની શંકાઓ સેવી રહ્યા છે. પરંતુ જ્યાં લોકસહકારથી કામ થતું હોય ત્યાં ક્યાંથી ભ્રષ્ટાચાર થવાનો છે તેમ જણાવી ભ્રષ્ટાચારની શંકાઓ કરનારની શંકાઓ નિર્મૂળ થઇ ગઇ હોવાનું કહ્યું હતું.